El programa Alternatura porta una trentena d'excursionistes al Salt del Cavall
12 de febrer 2024

![](/media/zwultudt/saltdelcavall_c.jpg?width=850&height=592.5112612612612)

El projecte Alternatura de la regidoria d'Activitat Física, Salut i Esports de l'Ajuntament de Sagunt va portar dissabte passat 10 de febrer una trentena d'excursionistes al clivell del Salt del Cavall, situat entre les localitats de l'Alcora i Llucena, a la comarca de l'Alcalatén (Castelló). L'excursió va tindre una distància de 17 quilòmetres i va durar al voltant de 6 hores. Els i les participants van recórrer els més de 200 metres d'amplària i 70 d'alçària d'este gran clivell.

Esta excursió estava dirigida a persones que estigueren realitzant eixides de muntanya d'un cert nivell. Es va tractar d'una activitat de dificultat moderada que va comptar amb un desnivell de 500 metres.

Des de lluny, el Salt del Cavall fa l'efecte que alguna força haguera donat un tall a la muntanya. El fons del clivell està recorregut pel llit sec del riu Cavall, afluent del Millars.

La llegenda conta que en les proximitats d'este paratge va tindre lloc una de les moltes i cruentes batalles que va haver-hi en segles passats entre cristians i sarraïns. Quan tot estava perdut, l'apòstol Sant Jaume va colpejar la terra que es va obrir en un immens precipici. Amb un miraculós salt del seu cavall, va véncer els 70 metres que separaven les vores de la gola, fent que els sarraïns s’hi despenyaren al fons. Es diu que a la part alta del barranc encara poden veure's gravades sobre la roca les petjades dels cascos del cavall blanc en el mateix lloc en el qual va saltar el precipici.

Alternatura és un programa d'activitats a l'aire lliure promogut pel departament d'Activitat Física, Salut i Esports de l'Ajuntament de Sagunt. Esta iniciativa porta més d'una dècada oferint a la ciutadania una programació estable d'excursions en la naturalesa amb predomini del senderisme. A través de les activitats que programa, Alternatura pretén donar a conéixer les muntanyes i la cultura de la Comunitat Valenciana, principalment.

*   [](http://www.facebook.com/sharer.php?u=https://aytosagunto.es/va/actualitat/el-programa-alternatura-porta-una-trentena-d-excursionistes-al-salt-del-cavall/ "Facebook")
*   [](http://twitter.com/share?url=https://aytosagunto.es/va/actualitat/el-programa-alternatura-porta-una-trentena-d-excursionistes-al-salt-del-cavall/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-programa-alternatura-porta-una-trentena-d-excursionistes-al-salt-del-cavall/ "Linked In")
*   [](mailto:?body=https://aytosagunto.es/va/actualitat/el-programa-alternatura-porta-una-trentena-d-excursionistes-al-salt-del-cavall/)